ไฟแนนซ์ทูเดย์
ลักษณ์ วจนานวัช ผู้จัดการธนาคารเพื่อการเกษตรและสหกรณ์การเกษตร (ธ.ก.ส.)
20 ส.ค. 2554

ลักษณ์ วจนานวัช ผู้จัดการธนาคารเพื่อการเกษตรและสหกรณ์การเกษตร (ธ.ก.ส.) 
สั่งเตรียมความพร้อมรับมือเรื่องการเปิดขายสลากออมทรัพย์ทวีสิน ชุดขวัญข้าว 2 วันแรก ได้ข่าวว่าได้รับความสนใจจากนักช็อปดอกเบี้ยแบบล้นหลาม เพราะงานนี้ ธ.ก.ส. ใจดีแบบสุดๆ แจกรถยนต์ตั้ง 45 คัน ไม่รวมรางวัลที่ 1 สูงสุดเดือนละ 22.5 ล้านบาท สงสัยคนแห่มารอคิวซื้อสลากยาวเป็นหางงูแน่




...นอกจากนี้ “ธ.ก.ส.” ยังใจดีแบบไม่อั้น ยอมให้ลูกค้าเก่าที่เคยซื้อสลากรุ่นก่อน สามารถไถ่ถอนมาลุ้นรางวัลสลากงวดนี้ได้แบบไม่คิดค่าปรับ จนยอดลูกค้าเก่าพากันเฮโลขอถอนสลากเดิมเพื่อมาร่วมลุ้นรางวัลรถยนต์ 45 คันกันมหาศาล นับแล้วน่าจะเป็นหลายพันล้าน ซึ่งทางแบงก์เองก็แฮปปี้ที่ได้คืนรางวัลให้ลูกค้า เพราะคราวนี้ต้องการฉลองที่ ธ.ก.ส. ครบรอบ 45 ปีแล้วจ้า 
...สำหรับโครงการแก้หนี้นอกระบบรอบ 2 ที่รอลุ้นอยู่ว่าจะได้เกิดใหม่หรือไม่นั้น ตอนนี้ทางกระทรวงการคลังตั้งข้อสังเกตเรื่องผลการดำเนินโครงการที่ผ่านมาไปเยอะแยะ แต่ที่สำคัญสร้างความปวดเฮดให้กับผู้ตรวจราชการของกระทรวงมาก คือ วิธีการรายงานผลการดำเนินงานของแบงก์รัฐขนาดใหญ่ 2 ราย ที่ชอบรายงานยอดอนุมัติสินเชื่อแบบ “เกทับบลัฟแหลก” กันเองเพื่อเร่งสร้างผลงาน
...แต่พอส่งเรื่องให้มหาดไทยเข้าไปรีเช็กอีกที ปรากฏว่าลูกหนี้รายที่ว่ากลับยังไม่ยอมมารับเงินซึ่งมีหลายสาเหตุ เช่น สามารถตกลงกับเจ้าหนี้ได้ก่อนที่จะได้เงินแบงก์ หรือเจ้าหนี้เปลี่ยนใจไม่ยอมมาเอาเงินจากแบงก์เพราะถูกเจรจาให้ลดหนี้ลง หรือหนักสุดคือบางรายไม่เคยมาขอสินเชื่อในโครงการนี้ก็มี
งานนี้ทำเอากระทรวงการคลังลมออกหู ขอให้ทั้งสองแบงก์ช่วยปรับวิธีการรายงานตัวเลขใหม่เอาเฉพาะรายที่เขามารับเงินจริงๆ เท่านั้นพอ ตรงนี้ถือเป็นประเด็นที่น่าสนใจ เพราะเชื่อว่ารัฐบาลใหม่ที่จะเข้ามาก็น่าจะเดินเรื่องแก้หนี้นอกระบบต่อ